答無逸惠書
作者：呂本中
朝代：宋

paragraphs: 三年讀書少餘味，燈火可親病爲祟。
謝侯好事憐我窮，時遣雙魚問憔悴。
交情乃似親骨肉，學行坐越諸公輩。
胸中萬卷書屈蟠，少日力戰登詩壇。
下帷卻掃謝俗子，凍吟不管兒號寒。
只今食粥已數月，千慮百憂煩筆端。
高才本是棟梁器，苦語終無儒生酸。
樂章短句又清絕，陶寫萬象嘲江山。
江南草木不得閑，問君何爲愁肺肝。
十年行坐想風采，千里魂夢勞追攀。
我無良田歸不得，忍窮氣味君應識。
囊貯未了歲寒計，學道空愧琳與璧。
交親零落半鬼錄，白日輕去真可惜。
終朝撥火煮蘆菔，南山之南待君喫。